Meinershusen

Meinershusen () is en Dörp in de Gemeen Grasbarg in’n Landkreis Oosterholt, Neddersassen.

 Geografie 

De Oort liggt in dat Düvelsmoor. Dat Water ut dat Rebeed warrt över Gravens na de Wörp hen afföhrt.

De Naveröörd sünd Huxfeld in’n Noordoosten, Middelsmoor in’n Oosten, Nee-Rutendorp un Rutendorp in’n Süüdoosten, Wienkoopsmoor in’n Süüdwesten, Dannenbarg in’n Westen un Grasdörp in’n Noordwesten.

 Historie 

Meinershusen is 1785 as 2,5 Kiloneter lang Stratendörp un Moorkolonie grünnt worrn.

 Verwaltungsgeschicht 

In de Franzosentied von 1810 bet 1814 hett de Oort to de Mairie Hu’e in’n Kanton Otterbarg höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to de Moorvaagdie Grasdörp in dat Amt Otterbarg tohöört un von 1852 bet 1885 to dat Amt Leendaal. Na 1885 weer dat in’n Kreis Oosterholt, de 1932 mit’n Kreis Blomendal to’n ne’en un grötteren Kreis Oosterholt tohoopgahn is.

De Oort weer bet 1929 en egenstännige Gemeen. In dat Johr is Meinershusen mit de Gemenen Dannenbarg un Wienkoopsmoor to de ne’e Gemeen Dannenbarg tohoopslaten worrn. De Gemeen Dannenbarg is an’n 1. März 1974 mit de Gemeenreform in Neddersassen Deel von de Gemeen Grasbarg worrn.

 Inwahnertall 

 Religion 

Meinershusen is evangeelsch-luthersch präägt un höört to dat Kaspel von de Findörp-Kark in Grasbarg.

För de Kathoolschen is de Goden-Hirt-Kark in Leendaal tostännig, de siet 1. September 2012 to de Karkengemeen von de Hillige-Familie-Kark in Oosterholt-Scharmbeek höört. De Goden-Hirt-Kark is 1961 boot worrn.

 Weertschop un Infrastruktur 

 Verkehr 

De Dörpstraat dör Meinershusen is de Kreisstraat 10, de in’n Noorden na Grasbarg un Worpsweed geiht un in’n Süden in Rutendorp an de Landsstraat 154. In’n Westen geiht de K 27 in Heidbarg ok an de L 154. De L 154 geiht von Heidbarg ut na Falkenbarg un över de L 133 na Leendaal un von Rutendorp in’n Oosten na Quelkhoorn un an Hu’e langs na Otterbarg.

De nächste Autobahn is de Autobahn 27 (Afsnidd Bremen–Wasra). De Opfohrt 19 Horn-Leh liggt so 14 Kilometer in’n Süüdwesten von Meinershusen an de Leendaler Heerstraat.

De nächste Bahnhoff is so bi 13 Kilometer wied weg in’n Süden de Bahnhoff Sao’ern an de Bahnlien Hamborg–Bremen. Op de Bahnlien Bremen–Tarms hett dat von 1900 bet 1956 Personenverkehr geven. De Bahnhoff Grasbarg weer in düsse Tied veer Kilometer in’n Noorden.

 Scholen 

De Kinner ut Meinershusen gaht na de Grundschool Grasbarg.

 Footnoten 

Kategorie:Oort
Kategorie:Landkreis Oosterholt